Мэкъумэш кооперацэм зыужьыныгъэшхуэ игъуэтынущ
Иджыблагъэ Москва щекIуэкIащ мэкъумэш кооперативхэм я VI съездыр
ЗэIущIэшхуэм кърихьэлIащ Урысей Федерацэм и щIыналъэ 70-м къикIа делегату 500-м щIигъу. Ахэр тепсэлъыхьащ ди къэралым мэкъумэш коопера- цэм зыщегъэужьынымкIэ дызыхуэкIуэ илъэс гъунэгъухэм къэув къалэн нэхъыщхьэхэм.
Къэбэрдей-Балъкъэрым икIа делегацэр хэтащ тэмэму лажьэ мэкъумэш кооператив зыбжанэм я унафэщIхэр, апхуэдэу МэкъумэшыщIэ (фермер) хозяйствэхэмрэ мэкъумэш кооперативхэмрэ я ассоциацэм и къудамэу КъБР-м щыIэм щыщхэр.
Апхуэдэу ирагъэблэгъауэ съездым щыIащ КъБР-м и Правительствэм и УнафэщIым и япэ къуэдзэ- КъБР-м мэкъумэш хозяйствэмкIэ и министр Говоров Сергей, КъБР-м мэкъумэш хозяйствэмкIэ и министрым и къуэдзэ Уэдыхь Тимур, КъБР-м Мэкъумэш хозяйствэмкIэ и министерствэм финансхэмкIэ, экономикэмкIэ, агропромышленнэ комплексым къэралым и дэIэпыкъуныгъэ етынымкIэ и управленэм и унафэщI Кулаковэ Иринэ сымэ.
Урысей Федерацэм мэкъумэш хозяйствэмкIэ и министр Патрушев Дмитрий ищIа докладым къыщигъэлъэгъуащ къуажэхэм хьэрычэт IэнатIэ мыинымрэ курытымрэ зыщаужьын папщIэ зыхуэфащэ хэкIыпIэ псори къызэгъэпэщын зэрыхуейр, сыту жыпIэмэ абыхэм къалэнышхуэ ягъэзащIэ къуажэдэсхэм я псэукIэр егъэфIэкIуэн и лъэныкъуэкIэ.
— Дуней псом щекIуэкI лэжьэкIэм наIуэ къещI кооператив зэпыщIэныгъэхэр лэжьэкIэ нэхъ тэмэмхэм зэращыщыр, — къигъэлъэгъуащ федеральнэ министрым. — Апхуэдэ мылъку зехьэкIэр Iуэхум нэхъ хуэщIащ икIи мэкъумэш продукцэр щэнымкIэ, абы и уасэм кIэрыгъэхунымкIэ дэIэпыкъуэгъушхуэ хъуфынущ.
Докладым къызэрыхэщамкIэ, Урысейм Мэкъумэш хозяйствэмкIэ и министерствэм илъэс куэд щIауэ грантхэр яхухех мэкъумэш потребительскэ кооперативхэм. А мурадым хуэгъэзауэ къуажэдэсхэм яIэрыхьэ ахъшэми хэхъуэ зэпытщ. Къапщтэмэ, 2017 гъэм елъытауэ дызэрыт илъэсым мэкъумэш кооперативхэм гранту хуэдэ 1,5-кIэ нэхъыбэ хухахащ. Ар ахъшэкIэ къапщтэмэ, сом меларди 2-рэ мелуан 400-рэ мэхъу.
Федеральнэ министерствэр гъэзэщIакIуэ властым и щIыналъэ органхэм ящIыгъуу зэпымыууэ кIэлъоплъ агробизнес мыинымрэ кооператив зэщIэхъееныгъэм-рэ Урысейм и щIыналъэхэм къызэрыщызэгъэпэщам.
— Апхуэдэ кIэлъыплъыныгъэхэм къарикIуэхэм тращIыхьынущ къэралым и дэIэпыкъуныгъэр зэрытрагуашэри, — жиIащ министрым. — ДэIэпыкъуныгъэр нэхъы-бэу хухахынущ абы нэхъ хуэныкъуэхэм.
Урысейм Мэкъумэш хозяйствэмкIэ и министерствэм и мурадщ мэкъумэш кооперативхэм тэмэму зыщамыужьа щIыналъэхэм хэхауэ защIигъэкъуэну икIи фермер хозяйствэхэмрэ мэкъумэш кооперативхэмрэ къызэгъэпэщыным трагъэкIуэдэн ахъшэ яхухихыну.
Съездым зэрыщыжаIамкIэ, дызэрыт илъэсым къриубыдэу къащтэну я мурадщ «Фермерхэм ядэIэпыкъунымрэ мэкъумэш кооперативхэм зегъэужьынымкIэ системэ зэтегъэувэныр» 2024 гъэм нэс тещIыхьа федеральнэ проектыр. Псори зэхэту ар гъэзэщIэным сом мелард 37-рэ мелуан 400-рэ текIуэдэнущ.
Урысейм мэкъумэш хозяйствэмкIэ и министрым и къуэдзэ Лут Оксанэ зэрыжиIамкIэ, проектыщIэм унэтIыныгъэ нэхъыщхьэу щы иIэщ. Абыхэм ящыщщ мэкъумэшыщIэ (фермер) хозяйствэхэр къызэгъэпэщынымрэ абыхэм зегъэужьынымкIэ грантхэр, мэкъумэш потребительскэ кооперативхэр къызэгъэпэщынымрэ абыхэм зегъэужьынымкIэ субсидиехэр, апхуэдэу методологие, информацэ дэIэпыкъуныгъэмкIэ центрхэм зегъэужьыныр. А псори сэбэп хъун хуейщ фермерхэмрэ потребительскэ кооперацэм хиубыдэу уней лъапсэхэр зезыхьэхэмрэ я бжыгъэр нэхъыбэ щIынымкIэ.
А псоми къадэкIуэу иджыпсту лэжьыгъэшхуэ зэфIагъэкI мэкъумэш потребительскэ кооперативхэм я финанс, хозяйствэ Iуэхухэр зэрызэблагъэкI хабзэ мардэхэр егъэфIэкIуэным хуэунэтIауэ.
Урысейм Мэкъумэш хозяйствэмкIэ и министерствэм иригъэжьащ къуажэ щIыналъэхэм зегъэужьыным теухуа къэрал программэщIэ убзыхуныр икIи кооператив зэщIэхъееныгъэм хиубыдэ псори къыхуреджэ а проектыр гъэхьэзырыным я къарур ирахьэлIэну.
Мыхьэнэшхуэ зиIэ зи чэзу Iуэхухэр съездым къыщиIэтащ Урысейм и МэкъумэшыщIэ (фермер) хозяйствэхэмрэ мэкъумэш кооперативхэмрэ я ассоциацэм и президент Плотников Владимир. Абыхэм ящыщщ бизнесым и IэнатIэ мыину мэкъумэш хозяйствэм щылажьэхэм кърахьэлIэ продукцэр федеральнэ IэнатIэм щыщэныр къызэгъэпэщыныр.
Бэрбэч Борис.
